TARYBOS REGLAMENTAS (EB) Nr. 1840/2006
2006 m. gruodžio 11 d.
iš dalies keičiantis Reglamentą (EB) Nr. 74/2004, nustatantį galutinį kompensacinį muitą medvilninės patalynės, kurios kilmės šalis yra Indija, importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. spalio 6 d. Tarybos reglamentą (EB) Nr. 2026/97 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau - pirminis reglamentas),
atsižvelgdama į 2004 m. sausio 13 d. Tarybos reglamento (EB) Nr. 74/2004, nustatančio galutinį kompensacinį muitą medvilninės patalynės, kurios kilmės šalis yra Indija, importui (2) (toliau - pradinis reglamentas), 2 straipsnį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. ANKSTESNĖ PROCEDŪRA
(1)
Reglamentu (EB) Nr. 74/2004 Taryba nustatė galutinį kompensacinį muitą į Bendriją importuojamai Indijos kilmės medvilninei patalynei, kuri yra klasifikuojama šiais KN kodais - ex63022100 (TARIC kodai 6302210081, 6302210089), ex63022290 (TARIC kodas 6302229019), ex63023100 (TARIC kodas 6302310090) ir ex63023290 (TARIC kodas 6302329019). Atsižvelgiant į didelį bendradarbiaujančių eksportuojančių aptariamo produkto gamintojų Indijoje skaičių, atranka buvo atlikta pagal pagrindinio reglamento 27 straipsnį, atrinktoms bendrovėms nustatyti individualūs muito dydžiai nuo 4,4 % iki 10,4 %, tuo tarpu bendradarbiaujančioms neatrinktoms bendrovėms nustatytas 7,6 % muito dydis. Visoms kitoms bendrovėms nustatytas 10,4 % muito dydis.
(2)
Reglamento (EB) Nr. 74/2004 2 straipsnyje nustatyta, kad jei kuris nors naujas Indijos eksportuojantis gamintojas pateikia Komisijai pakankamai įrodymų, kad tiriamuoju laikotarpiu (nuo 2001 m. spalio 1 d. iki 2002 m. rugsėjo 30 d.) neeksportavo į Bendriją 1 straipsnio 1 dalyje nurodytų produktų (pirmasis kriterijus), kad nėra susijęs nė su vienu Indijos eksportuotoju arba gamintoju, kuriam taikomos tuo reglamentu nustatytos apsaugos nuo subsidijavimo priemonės (antrasis kriterijus) ir kad jis faktiškai eksportavo aptariamą produktą į Bendriją po tiriamojo laikotarpio, pagal kurį nustatytos priemonės, arba prisiėmė neatšaukiamus sutartinius įsipareigojimus eksportuoti į Bendriją didelį produktų kiekį (trečiasis kriterijus), tada gali būti iš dalies pakeista to reglamento 1 straipsnio 3 dalis, nustatant naujam eksportuojančiam gamintojui muito dydį, taikomą bendradarbiaujančioms neatrinktoms bendrovėms, t. y. 7,6 %.
(3)
Pirminį reglamentą du kartus iš dalies keitė keičiantieji reglamentai, būtent Tarybos reglamentas (EB) Nr. 2143/2004 (3) ir Tarybos reglamentas (EB) Nr. 122/2006 (4). Abiem reglamentais į reglamento priede pateiktą Indijos eksportuojančių gamintojų sąrašą buvo įtraukti bendrovių, kurios eksportuoja Indijos kilmės aptariamą produktą ir kurios įrodė Komisijos tarnyboms, kad atitinka pirminiame reglamente nustatytus kriterijus, pavadinimai.
B. NAUJŲ EKSPORTUOTOJŲ IR (ARBA) GAMINTOJŲ PRAŠYMAI
(4)
19 Indijos bendrovių pateikė prašymą suteikti joms tokį patį statusą, kuris yra suteiktas pirminiame tyrime bendradarbiavusioms, tačiau į atranką neįtrauktoms bendrovėms (toliau - naujojo eksportuotojo statusas).
(5)
Toliau pateikiami 19 pareiškėjų:
Bendrovė pareiškėja
Miestas
B.K.S Textiles Private Limited
Coimbatore
Indian Arts & Crafts Syndicate (IACS)
New Delhi
Mittal International
Panipat
Esskay International
Mumbai
Opera Clothing
Mumbai
Govindji Trikamdas & Co.
Mumbai
Navnitlal Private Limited
Mumbai
Tulip Exim
Mumbai
Aarthi - A1 - Traders
Karur
Anjani Synthetics Limited
Ahmedabad
Home Concepts
New Delhi
Siyaram Silk Mills Limited
Mumbai
Ramlaks Exports Pvt. Ltd.
Mumbai
Oracle Exports
Mumbai
Sellon Dynamics
Mumbai
Synthesis Home Textiles
Karur
Devtara Industries
Muradnagar
Summer India Textile Mills
Salem
Prathishta Weaving and Knitting
Coimbatore
(6)
Keturios bendrovės, prašančios suteikti naujojo eksportuotojo statusą, nepateikė klausimyno, kuriuo siekiama patikrinti, ar jos atitinka Reglamento (EB) Nr. 74/2004 2 straipsnyje nustatytus kriterijus, atsakymų, todėl jų prašymus reikėjo atmesti.
(7)
Viena bendrovė atsakymus į klausimyną atsiuntė du kartus, tačiau abu kartus atsakymai buvo neišsamūs bei juose pateikta prieštaringa informacija. Išsiuntus trečią klausimyną bendrovei, jis nebuvo grąžintas, taigi ji negalėjo įrodyti, kad atitiko visus kriterijus, kad jai būtų suteiktas naujojo eksportuotojo statusas. Todėl bendrovės prašymas buvo atmestas.
(8)
Likusios 14 bendrovių pateikė išsamius atsakymus į klausimyną, todėl buvo svarstoma dėl jų naujojo eksportuotojo statuso suteikimo.
(9)
Įrodymai, kuriuos pateikė pirmiau minėti šeši Indijos eksportuotojai ir (arba) gamintojai, laikomi pakankamais, kad šioms bendrovėms būtų nustatytas muito dydis, taikomas tyrimui neatrinktoms bendradarbiaujančioms bendrovėms (t. y. 7,6 %) ir kad jos būtų įtrauktos į eksportuotojų ir (arba) gamintojų sąrašą, pateiktą Tarybos reglamento (EB) Nr. 74/2004 priede (toliau - priedas).
(10)
Likusių aštuonių bendrovių prašymai suteikti naujojo eksportuojančio gamintojo statusą buvo atmesti dėl šių priežasčių:
(11)
Septynios bendrovės nepateikė įrodymų, kad jos eksportavo aptariamą produktą į EB po tiriamojo laikotarpio arba kad prisiėmė neatšaukiamus sutartinius įsipareigojimus eksportuoti į EB didelį aptariamų produktų kiekį.
(12)
Viena bendrovė yra susijusi su bendrove, kuri jau yra pirminio reglamento sąraše, jos prašymas suteikti naujojo eksportuotojo statusą buvo atmestas, kadangi ji neatitiko pirminio reglamento 2 straipsnyje nurodyto antrojo kriterijaus.
(13)
Bendrovės, kurioms nebuvo suteiktas naujojo eksportuotojo statusas, buvo informuotos apie šio sprendimo priežastis ir joms buvo suteikta galimybė pareikšti savo nuomonę raštu.
(14)
Visi suinteresuotųjų šalių pateikti argumentai ir pastabos buvo išanalizuoti ir prireikus į juos, buvo tinkamai atsižvelgta,
PRIĖMĖ ŠĮ REGLAMENTĄ:
1 straipsnis
Į Indijos gamintojų sąrašą, pateiktą Reglamento (EB) Nr. 74/2004 priede, įtraukiamos šios bendrovės:
Bendrovė
Miestas
Indian Arts and Crafts Syndicate
New Delhi
M/s. Opera Clothing
Mumbai
Anjani Synthetics Limited
Ahmedabad
Ramlaks Exports Pvt Ltd
Mumbai
Oracle Exports Home Textiles Pvt Ltd
Mumbai
Summer India Textile Mills (P) Ltd
Salem
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 11 d.